
Text rozhodnutia
Súd: Krajský súd Žilina Spisová značka: 25Sd/48/2015 Identifikačné číslo súdneho spisu: 5015200288 Dátum vydania rozhodnutia: 16. 04. 2015 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2015:5015200288.1 Uznesenie Krajský súd v Žiline, v právnej veci navrhovateľa: V. H., nar. X. XX. XXXX, r. č.: XXXXXX/XXXX, bytom F., Y. XXX/X, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Odporkyni náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 7. novembra 2014 podľa § 73 a § 112 ods. 4 Zákona o sociálnom poistení v znení neskorších predpisov zamietla žiadosť navrhovateľa o zvýšenie sumy invalidného dôchodku zo dňa 6. októbra 2014. Proti rozhodnutiu odporkyne podal navrhovateľ včas opravný prostriedok, v ktorom namietal svoj zhoršený zdravotný stav a mieru poklesu schopnosti vykonávať zárobkovú činnosť nepovažoval za správne určenú. Na základe podaného opravného prostriedku bol zdravotný stav navrhovateľa opätovne posúdený posudkovým lekárom sociálneho poistenia odporkyne, pobočky Martin dňa 2. januára 2015 a posudkovým lekárom sociálneho poistenia odporkyne, ústredie dňa 24. februára 2015. Posudkoví lekári sociálneho poistenia zotrvali na pôvodnom posudku, že navrhovateľ naďalej invalidný podľa § 71 ods. 1 Zákona o sociálnom poistení s mierou poklesu schopnosti vykonávať zárobkovú činnosť 55 % v porovnaní so zdravou fyzickou osobou. Druhostupňový posudkový lekár sociálneho poistenia MUDr. Y. v lekárskej správe zo dňa 24. februára 2015 uviedol: V odvolacom konaní sme sa oboznámili s celou doručenou zdravotnou dokumentáciou, so všetkými predloženými odbornými nálezmi, vykonali sme vlastné vyšetrenie. Rozhodujúcim zdravotným postihnutím je naďalej porucha nálady stredne ťažkého stupňa, bez porúch vnímania a myslenia, s neodkloniteľnou náladou, s tendenciou sociálneho stiahnutia, preto MPSVZČ hodnotíme na hornej hranici rozpätia, t. j. 45 %. Ostatné ochorenia uvedené v diagnostických záveroch pri osobitnom hodnotení neprevyšujú rozhodujúce zdravotné postihnutia, pri hodnotení vzájomných súvislostí majú vplyv na schopnosť zárobkovej činnosti, preto MPSVZČ zvyšujeme o 10 %. Celková miera poklesu schopnosti vykonávať zárobkovú činnosť je naďalej 55 % (F32/Kapitola V., pol. 3a). Navrhovateľ na pojednávaní vzhľadom na aktuálny záver druhostupňového posudkového lekára zobral opravný prostriedok späť a súhlasil s tým, aby súd konanie vo veci zastavil. On si dorobí psychiatrické, psychologické vyšetrenie a následne si podá novú žiadosť o zvýšenie invalidného dôchodku. S poukazom na dispozitívny úkon navrhovateľa súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250h ods. 2 O.s.p. v spojení s ust. § 250l ods. 2 O.s.p., podľa ktorého, až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. V predmetnom konaní žalovanému správnemu orgánu trovy konania nevznikli, preto o ich náhrade súd rozhodol tak, ako je uvedené vo výrokovej časti tohto rozhodnutia (odporkyni náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

